FI Euroopan unionin virallinen lehti CE 78/179

(2004/C 78 E/0186)

KIRJALLINEN KYSYMYS P-2855/03

esittäjä(t): Christopher Huhne (ELDR) komissiolle

(18. syyskuuta 2003)

Aihe: Biosidituotteita koskeva direktiivi

Kun komissio ehdotti biosidituotteita koskevan direktiivin 98/8/EY (1) hyväksymistä, oliko sen tarkoituksena kieltää tiettyjen luonnontuotteiden valmistaminen, mukaan lukien ohran oljesta valmistetut matot, joilla on vuosien ajan estetty levän kasvua puutarhalammikoissa? Ovatko Ison-Britannian terveys- ja turvallisuusviranomaiset (UK Health and Safety Executive) komission mielestä oikeassa, kun ne tulkitsevat direktiiviä siten, että ohran olki ehdottomasti kuuluu direktiivin soveltamisalaan, ja että sen aktiiviset ainesosat on tutkittava perusteellisesti ennen sen päästämistä uudelleen markkinoille?

Onko komissio tietoinen siitä, että monet — vaikkakaan eivät kaikki — vesilaitokset käyttävät ohran olkea estämään potentiaalisesti myrkyllisen sinilevän ja viherlevän muodostumista? Mitä vaihtoehtoja komissio suosittelee myrkyllisten levien leviämisen rajoittamiseen, jos edellä mainittujen tuotteiden markkinointi kielletään? Onko komissio tietoinen siitä, että levänmuodostuksen ehkäisemiseen käytettävillä kemikaaleilla on tiettyjä sivuvaikutuksia? Aikooko komissio edellä mainittujen kysymysten perusteella ehdottaa mahdollisia muutosehdotuksia tai ohran oljen vapauttamista direktiivin vaatimuksista?

Margot Wallströmin komission puolesta antama vastaus

(14. lokakuuta 2003)

Komissio haluaa tarkentaa arvoisalle parlamentin jäsenelle, että komission ehdottaman ja Euroopan parlamentin ja neuvoston hyväksymän biosidituotteiden markkinoille saattamisesta 16. helmikuuta 1998 annetun direktiivin 98/8/EY tarkoituksena on taata ihmisten terveyden ja ympäristön suojelun korkea taso biosidituotteiden tahottomia haittavaikutuksia vastaan ja varmistaa, että markkinoille voidaan saattaa ainoastaan tuotteita, jotka ovat riittävän tehokkaita ja jotka eivät aiheuta kohde-eliöille, ihmisille, eläimille tai ympäristölle sellaisia vaikutuksia, joita ei voida hyväksyä.

Yritykset, joita asia koskee, ovat jo suoraan tuoneet direktiiviin 98/8/EY liittyvän kysymyksen ohran olkien käsittelemisestä komission tietoisuuteen. Komissio tutkii parhaillaan asiaa tiiviissä yhteistyössä jäsenvaltioiden toimivaltaisten viranomaisten kanssa.

Kyseiseen asiaan liittyy useita melko monimutkaisia teknisiä ja oikeudellisia seikkoja. Direktiivin 98/8/EY, sellaisena kuin Euroopan parlamentti ja neuvosto sen ovat hyväksyneet, biosidituotteita ja tehoaineita koskevissa määritelmissä ei suljeta pois mahdollisuutta, että direktiivin säännökset kattaisivat myös luonnontuotteet ja -materiaalit, mikäli ne tehoavat nimenomaan kemiallisesti tai biologisesti haitallisiin eliöihin. Koska alustavat tiedot eivät ole täysin kattavia, komissio tarvitsee lisäselvennyksiä, jotta se voi antaa lopullisen kantansa asiaan, ja jotta muihin kuin kohde-eliöihin kohdistuvat haitalliset vaikutukset vältetään.

Biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta 7. syyskuuta 2000 annetun komission asetuksen (EY) N:o 1896/2000 (2) nojalla on ilmoitettu useita muita tehoaineita, joita voitaisiin käyttää levien torjuntaan. Direktiivin 16 artiklan 2 kohdan säännösten mukaisesti näiden tehoaineiden ihmisten terveydelle ja ympäristölle aiheuttamat riskit arvioidaan huolellisesti vanhojen tehoaineiden tarkastusohjelman puitteissa. Ainoastaan aineita, joista aiheutuvat riskit (muille kuin kohde-eliöille aiheutuvat sivuvaikutukset mukaan luettuina) katsotaan hyväksyttäviksi, voidaan käyttää leviä torjuvina biosidituotteina.

(1) EYVL L 123, 24.4.1998, s. 1.

(2) EYVL L 228, 8.9.2000.